দেশে চালু নয়া জিএসটি কাঠামো, সস্তা হল কী কী?

ওয়েব ডেস্ক : সোমবার থেকে গোটা দেশে চালু হয়েছে নয়া কর ব্যবস্থা। পুরনো নীতি বদলে নয়া কর নীতি আনা হয়েছে কেন্দ্রীয় সরকারের তরফে। কাঠামোতে মাত্র দুটি স্ল্যাব রাখা হয়েছে। একটি হল ৫ শতাংশ এবং অন্যটি হল ১৮ শতাংশ। এর ফলে অনেক জিনিসের দাম কমছে। তার মধ্যে রয়েছে দুধ, পনির, ঘি, সাবান, স্যাম্পু’র মতো নিত্য প্রয়োজনীয় পণ্য। পাশপাশি এসি ও গাড়ির দামও কমছে। অন্য কিছু পণ্যকে করের আওতা থেকে মুক্তও করা হয়েছে। দেখে নেওয়া যাক নয়া জিএসটি (GST) কাঠামোয় কোন কোন জিনিস সস্তা হল।

গত ৩ সেপ্টেম্বর ৫৬ তম জিএসটি কাউন্সিলে (GST Council) কেন্দ্রীয় অর্থমন্ত্রী নির্মলা সীতারমন (Nirmala Sitharaman) জানিয়েছিলেন, অতীতে ৫, ১২, ১৮ এবং ২৮ শতাংশের যে কর ব্যবস্থা ছিল তা বদল করা হচ্ছে। তা এখন শুধু ৫ শতাংশ ও ১৮ শতাংশ থাকবে বলে জানিয়েছিলেন তিনি। পাশপাশি, পান মশলা, নরম পানীয়, বিলাসবহুল জিনিসের উপর ৪০ শতাংশ কর বসবে বলেও জানিয়েছিলেন। অন্যদিকে, রবিবার, ২২ সেপ্টেম্বর জাতির উদ্দেশে ভাষণ দিয়ে নতুন জিএসটি ব্যবস্থার সুবিধার কথা তুলে ধরেন প্রধানমন্ত্রী নরেন্দ্র মোদি (Narendra Modi)।

আরও খবর : প্রকাশ্যে সমালোচনা! ভোটমুখী বিহারে অন্তর্দ্বন্দ্বে জর্জরিত RJD!

নতুন জিএসটি (GST) ব্যবস্থায় টাটকা ফল, সবজি, ছানা, পনির, রুটি, পরটার মতো খাদ্য পণ্যকে করের বাইরে রাখা হয়েছে। করমুক্ত করা হয়েছে ৩৩টি জীবনদায়ী ওষুধকেও। জীবনবিমা ও স্বাস্থ্যবিমার ক্ষেত্রে আগে ১৮ শতাংশ জিএসটি দিতে হত। তবে নতুন কর ব্যবস্থায় তা আর লাগবে না। টিভি, এসি, ছোট গাড়ি ৩৫০ সিসি পর্যন্ত বাইক, অটো পার্টস, তিন চাকার গাড়ি কিনতে আগে ২৮ শতাংশ জিএসটি দিতে হত। তা কমিয়ে এখন ১৮ শতাংশ করা হয়েছে। হোটেল বুকিং, রুপচর্চা ও স্বাস্থ্য সংক্রান্ত সামগ্রীতেও জিএসটির হার কমানো হয়েছে। তা ৫ শতাংশ করা হয়েছে। ১০০ টাকা পর্যন্ত সিনেমার টিকিটের জন্য ৫ শতাংশ কর দিতে হবে, আর ১০০ টাকার উপরের টিকিটের ক্ষেত্রে ১৮ শতাংশ জিএসটি দিতে হবে। সোনা, রুপো, হীরে ও দামি পাথরে কর দিতে হবে ৩ শতাংশ।

কেন্দ্রীয় সরকারের তরফে জানানো হয়েছে, দোকানে যে পুরনো স্টক গুলি রয়েছে তা জিএসটির নতুন হারে বিক্রি করতে হবে। ন্যশনাল ফার্মাসিউটিক্যাল প্রাইসিং অথোরিটি (NPPA)’র তরফে জানানো হয়েছে, ওষুধ প্রস্তুতকারী সংস্থাগুলিকে এমআরপি আপডেট করার জন্য নির্দেশ দেওয়া হয়েছে। তবে কোনও দোকান যদি বেশি দাম নেয় তাহলে ন্যশনাল কনজিউমার হেল্পলাইনে অভিযোগ জানানো যাবে বলেও জানানো হয়েছে।